Audiant et sciant universi presentes et futuri, quoniam Landricus Grossus dedit Deo et sancto Petro apostolorum principi, videlicet Petro gentium doctori, monachisque Cluniensibus, quicquid habebat a via quæ vadit secus condaminam de Talangunto usque ad boscum de Tremble et usque ad villam de Tayse et usque ad poscum de Truncei, et quicquid supradicti monachi inter hos terminos emere et excambiare a quocumque possent concessit et dedit eis, et frater ejus Bernardus Grossus hoc auctorizavit. Preterea sciendum quoniam Landricus supradictus similiter dedit Deo et sancto Petro monachisque Cluniacensibus servum quendam, nomine Rotbertum, cum uxore sua et filiis, et mansum suum in quo idem servus manebat. Necnon et alium servum Ilium uxoremque ejus et filios cum terra quam possidet, sed et omnes servos et ancillas quos habebat in Cimandris et in Sarceio similiter dedit et concessit, testibus Engerberto de Curtevas, et Ilio de Crai et Bertranno de Ver. Sciendum quoque quoniam Jocerannus Grossus dedit Deo et sancto Petro monachisque Cluniensibus servum quendam, nomine Engilelmum, et uxorem ejus et filios, et terram quam idem servus tenebat et habebat, consuetudines quoque quas debebat, et Landricus et Bernardus fratres ejus hoc auctorizaverunt.